Predkladacia   správa

 Podľa Plánu legislatívnych úloh vlády SR na rok 2002 má Ministerstvo spravodlivosti SR predložiť do legislatívneho procesu Legislatívny zámer Občianskeho zákonníka. Za týmto účelom začala v októbri 1999 pri Ministerstve spravodlivosti SR pracovať Komisia pre kodifikáciu Občianskeho zákonníka. Po schválení legislatívneho zámeru vládou Slovenskej republiky bude tento legislatívny zámer podkladom pre vypracovanie paragrafového znenia návrhu nového Občianskeho zákonníka a návrhov noviel súvisiacich predpisov.
 V tejto súvislosti sa predkladá na rokovanie vlády SR návrh legislatívneho zámeru, ktorým sa predpokladajú zásadné zmeny v systematike, ako aj v obsahu nového Občianskeho zákonníka.
 K najdôležitejším zmenám, ktoré by mal nový Občiansky zákonník ako základný a všeobecný predpis pre celú oblasť súkromného práva upraviť patrí :
-	zaradenie rodinného práva do Občianskeho zákonníka,
-	odstránenie dualizmu v právnej úprave zmlúv v Občianskom zákonníku a v Obchodnom zákonníku,
-	zvýraznenie a osobitné zakotvenie predmetov duševného  vlastníctva ako zvláštnych predmetov občianskoprávnych  (súkromnoprávnych) vzťahov,
-	zakotvenie inštitútu zákonného majetkového spoločenstva manželov, ktorého súčasťou sa môže stať aj bezpodielové  spoluvlastníctvo k veciam hmotným a úprava manželskej zmluvy,
-	ujednotenie právnej úpravy záväzkového práva v právnom poriadku SR,
-	znovuzakotvenie zásady, podľa ktorej je stavba súčasťou pozemku  a úprava práva stavby,
-	úprava tzv. pridruženého podielového spoluvlastníctva, ktoré je  nerozlučne spojené s vlastníckym právom určitej veci (napr. bytu),
-	zefektívnenie zabezpečovacích prostriedkov, predovšetkým  záložného práva,
-	úprava zmlúv, ktoré sa stali typické pre súkromné právo ako napr. sponzorská zmluva, lízingová zmluva,
-	úprava spotrebiteľskej zmluvy, zmluvy o obstaraní zájazdu,
-	v dedičskom práve zakotvenie tzv. odkazu a posilnenie tzv.  testovacej voľnosti zo strany poručiteľa.
 Platný Občiansky zákonník je účinný už temer štyridsať rokov. Vzhľadom na toto časové obdobie a na spoločenské zmeny prebiehajúce od roku 1989 je potrebné pristúpiť k celkovej kodifikácii Občianskeho zákonníka. Predložený návrh legislatívneho zámeru je prvým krokom k jej realizácii.
 
Návrh legislatívneho zámeru bol zaslaný na medzirezortné pripomienkové konanie. K návrhu nezaslali pripomienky ani ku dňu kedy boli práce na návrhu zákona ukončené: Ministerstvo výstavby a regionálneho rozvoja, Najvyšší kontrolný úrad Slovenskej republiky, Najvyšší súd Slovenskej republiky, Krajský súd v Banskej Bystrici, Krajský súd v Prešove, Krajský súd v Nitre, Národná asociácia sudkýň Slovenska, Slovenská únia nezávislého súdnictva, Slovenská komora exekútorov, Právnická fakulta UK v Bratislave, Právnická fakulta UPJŠ v Košiciach, právnická fakulta TU v Trnave, Právnická fakulta UMB v Banskej Bystrici, Asociácia zamestnávateľských zväzov a združení a Rada sudcov Slovenska. 

	Návrh Legislatívneho zámeru Občianskeho zákonníka bol dňa 18. júna 2002 predmetom rokovania Legislatívnej rady vlády Slovenskej republiky. 

V súvislosti s prijatím Legislatívneho zámeru Občianskeho zákonníka sa nepredpokladá jeho dopad na štátny rozpočet, rozpočet VUC ani rozpočty obcí a zároveň neovplyvní hospodárenie obyvateľov, ani hospodárenie podnikateľskej sféry a iných právnických osôb.